钦定古今图书集成/理学汇编/文学典/第054卷 > 吕温
## 钦定古今图书集成/理学汇编/文学典/第054卷 > 吕温

按《唐书吕渭传》：“渭子温，字和叔，一字化光，从陆质治
《春秋》梁肃为文章。贞元末，擢进士第，与韦执谊厚，因
善王叔文，再迁为左拾遗，以侍御史副张荐使吐蕃。
会顺宗立，荐卒于虏，虏以中国有丧，留温不遣。叔文
秉权，与游者皆贵显，温在绝域，不得迁，常自悲。元和
元年乃还，而柳宗元等皆坐叔文贬，温独免，进户部”
员外郎。温藻翰精富，一时流辈推尚。性险躁，谲诡而
好利，与窦群、羊士谔相昵。群为御史中丞，荐温知杂
事。士谔为御史，宰相李吉甫持之久不报，温等怨。时
吉甫为宦侍所抑，温乘其间，谋逐之。会吉甫病，夜召
术士宿于第，即捕士掠讯，且奏吉甫阴事。宪宗骇异，
既诘辩，皆妄言，将悉诛群等，吉甫苦救乃免。于是贬
温、均州刺史。士谔资州，议者不厌，再贬为道州。久之，
徙衡州，治有善状。卒，年四十。

按《旧唐书吕渭传》：“渭子温，字化光，贞元末，登进士第，
与翰林学士韦执谊善。顺宗在东宫，侍书王叔文，劝
太子招纳时之英俊以自辅，温与执谊尤为叔文所
眷，起家再命，拜左拾遗。二十年冬，副工部侍郎张荐
为入吐蕃使，行至凤翔，转侍御史，赐绯袍牙笏。明年，
德宗晏驾，顺宗即位，张荐卒于青海，吐蕃以中国丧”
祸，留温经年。时王叔文用事，故与温同游东宫者，皆
不次任用，温在番中，悲叹久之。元和元年，使还，转户
部员外郎。时柳宗元等九人坐叔文贬逐，唯温以奉
使免。温天才俊拔，文彩赡逸，为时流柳宗元、刘禹锡
所称。然性多险诈，好奇近利，与窦群、羊士谔趋尚相
狎。群为韦夏卿所荐，自处士不数年至御史中丞，李
吉甫尤奇待之。三年，吉甫为中官所恶，将出镇扬州，
温欲乘其有间倾之。温自司封员外郎转刑部郎中，
窦群请为知杂。吉甫以疾在第，召毉人陈登诊视，夜
宿于安邑里第。温伺知之，诘旦，令吏捕登鞫问之，又
奏劾吉甫交通术士。宪宗异之，召登面讯，其事皆虚，
乃贬群为湖南观察使，羊士谔资州刺史，温均州刺
史，朝议以所责太轻，群再贬黔南，温贬道州刺史。五
年，转衡州，秩满归京，不得意，发疾卒。温文体富艳，有
丘明、班固之风。所著《凌烟阁功臣铭》《张始兴画赞》《移
博士书》，颇为文士所赏。有文集十卷。